Hans Iversen

Hans Iversen (født 16. desember 1886 i Kvívík, død 1. mai 1984 samme sted), på folkemunne Hanus í Kollinum, var en færøysk kjøpmann og konservativ politiker (Sb.).

Han vokste opp i en vanlig færøysk bondefamilie i Kvívík som sønn av Thomas Iversen (Tummas í Kollinum) og hustru Maren Christine (Marin Kristina, født Hansen). Hjemmet hadde sterk interesse for færøysk kultur og åndsliv. Til tross for at han hadde rike evner, hadde han få muligheter til skolegang. Han begynte å drive handel, blant annet i fisk og fiskeprodukter, i Kvívík. Han giftet seg med Hansine (Hansina) Christine Sofie Vang fra samme bygd. De fikk fire barn.

Han fikk raskt tillitsverv i hjembygda. Han var formann i sognestyret i Kvívík 1912–1918, formann i sykekassen, medlem av menighetsrådet, kirketjener, klokker og organist i Kvívíkar kirkja.

Han var medlem av det færøyske Lagtinget for Norðurstreymoy 1932–1936 og 1939–1966. I den siste perioden rykket han først inn for avdøde Mikkjal Samuelsen. Iversen var formann i Lagtingets vei- og havnenemnd i mange år. Da Poul Niclasen døde i august 1953, ble Hans Iversen medlem av det danske Landstinget for Færøyene frem til Landstinget ble avskaffet i september samme år. Han stilte ikke til gjenvalg til Lagtinget i 1966, da han var blitt 80 år gammel.

Han ble utnevnt til ridder av Dannebrogordenen.

Referanser 

Færøyske lagtingsmedlemmer
Landstingsmedlemmer for Færøyene
Færøyske borgermestre
Færøyske kjøpmenn
Dannebrogordenen
Personer fra Kvívík
Portal:Færøyene/artikler
Fødsler i 1886
Dødsfall i 1984